רמת בקע

אזור התעשייה רמת בקע הוא אזור תעשייה מתוכנן מדרום לבאר שבע, סמוך לנאות חובב, ממזרח לכביש 40. אזור התעשייה ישמש להקמת מתחם של מפעלי אלביט (שהיו חלק מתעש מערכות לשעבר) שיעברו ממיקומם ברמת השרון למתחם החדש. היסטוריה אזור "רמת בקע" משמש כשדה ניסויים של חברת תעש מערכות מאז שנות ה-60, ושטחו כ-52,000 דונם. הוא אינו משויך מוניציפלית ומוגדר כשטח גלילי. מצפון לו ממוקמים מתקן "אפרת" לאחסון דלקים של חברת תשתיות נפט ואנרגיה ותחנת הכוח רמת חובב הפרטית (בעבר היתה שייכת לחברת החשמל לישראל), המופעלת על ידי גז טבעי. מתקן "אפרת" (נקרא גם גבעת שמן), הוקם בידי תשתיות נפט ואנרגיה מזרחית לרמת חובב בשנת 1995. מאז הוא משמש לאחסון מוצרי דלק ולניפוקו על פי דרישה. הקמת תחנת הכוח רמת חובב החלה בראשית שנות ה־90, בעקבות העלייה ממדינות ברית המועצות לשעבר, והעלייה בביקוש לחשמל. זו הייתה תחנת-הכוח הראשונה מסוגה בארץ במחזור משולב והוקמו בה ארבע טורבינות גז תעשייתיות, המוסקות בסולר בהספק כולל של 460 מגוואט. בשנת 1998 פרסמה חברת החשמל מכרז להקמת תחנת הכוח נוספת באתר על ידי יזם פרטי חברת האחים עופר זכתה במכרז, אך בשנת 2003, לאחר שכבר החלה בהקמת התחנה, החליטה לבטל את פרויקט עקב התייקרויות הציוד ואי הוודאות לגבי מועד חיבור התחנה למערכת ההולכה של הגז הטבעי. בשנת 2004, ועדת גבולות של משרד הפנים המליצה לצרף את מתחם רמת בקע לתחום השיפוט של עיריית באר שבע, אך ההמלצה לא יושמה. ביולי 2014, ועדת חקירה "לגבולות וחלוקת הכנסות משטחים חסרי מעמד מוניציפלי באזור הדרום רמת בקע" החליטה לשייך את שלושת המתקנים: חברת חשמל, תע"ש ומתקן לאחסנת דלק לעיריית באר שבע. אך לחלק את ההכנסות מארנונה בין מספר רשויות מקומיות באזור. בשנת 2017, אישרה הוועדה המחוזית לתכנון ולבנייה דרום להפקדה את תוכנית בניין עיר במתחם שאליו תעבור פעילות הייצור של החברה מרמת השרון. במסגרת התוכנית יפנו כ-1,000 משפחות בדואיות מהאזור. בשנת 2018, מונה סגן הרמטכ"ל לשעבר, יאיר נוה, לעמוד בראש הפרויקט של מעבר תעש מערכות מרמת השרון לרמת בקע, עבור אלביט מערכות שרכשה את תעש. המעבר יושלם לפי התכנון עד שנת 2022. ב-2 בנובמבר 2020 דחה בית המשפט העליון עתירה של משפחה בדואית שבנתה מבנים בלתי חוקיים בשטח המיועד למפעל, ובכך סלל את הדרך להעברת המפעל לנגב. בנובמבר 2021 התקיים טקס הנחת אבן הפינה למפעלי אלביט (תע"ש) החדשים ברמת בקע. בתחילת יולי 2026, הוועדה המקומית לתכנון ולבנייה של נאות חובב העניקה תעודות גמר ראשונות למתקני הייצור במקום, ובכך אישרה את המעבר משלב ההקמה לשלב האכלוס וההפעלה של מתחם אלביט (תע"ש). בפברואר 2026 הוועדה לתשתיות לאומיות אישרה להפקדה את התוכנית של "שיכון ובינוי אנרגיה" להקמת שדה סולארי ברמת בקע. הפרויקט יתפרס על פני כ-1,355 דונם. קישורים חיצוניים פרויקט הקמת המתחם לטכנולוגיה ביטחונית של תעש מערכות ברמת בקע שבנגב, סרטון באתר יוטיוב יעל מרום, מפעל תע"ש המזהם יוצא מרמת השרון - וינחת על הבדואים בנגב, באתר "שיחה מקומית", 30 בנובמבר 2018 הערות שוליים